Հինավուրց ժամանակներից մինչև 7-րդ դարը, Եգիպտոսի հիմնական բնակչությունը կազմված էր էթնիկ եգիպտացիներից՝ ղպտիներից և այլ էթնիկ խմբերից, որոնք հինավուրց ժամանակաշրջանում ստեղծել էին հին եգիպտական քաղաքակրթությունը։ Եգիպտոսի մշակույթը զգալի փոփոխության ենթարկվեց, երբ այն զավթեց Ալեքսանդր Մակեդոնացին` տարածելով հելլենիզմը (Պտղոմեոսյան Եգիպտոս)[2]: Սակայն 7-րդ դարի Արաբական նվաճումներից սկիզբ առավ իսլամի տարածումը և բնակչության արաբացումը, որը հիմնականում ավարտվեց 14-րդ դարում: Դա երկարատև և արյունահեղություններով լի գործընթաց էր, որն ուղեկցվել է Եգիպտոսի բնիկ ժողովրդի զանգվածային բռնաճնշումներով։